Flemming Møller Mortensen (S), 2008-05-20:
Straffelovrådet har foreslået, at der i straffeloven indsættes en ny paragraf om seksuelt misbrug af børn, og her skal jeg indledningsvis sige, at vi fra socialdemokratisk side støtter dette forslag fuldstændig.
Der er behov for en ny paragraf, for der er i dag krænkere, der spekulerer i, hvordan de kan få mulighed for at have sex med et barn, uden at de kan dømmes for voldtægt af barnet.
De sofistikerede sexforbrydere overfalder ikke barnet, men indlader sig i stedet med barnet og opbygger et tillidsforhold til barnet, alt imens mens de koldt og kynisk planlægger, hvordan de kan komme til at udnytte barnet seksuelt.
Eller også er de bare så store i forhold til barnet, at barnet ikke kan gøre modstand eller overhovedet tør reagere i situationen.
Uanset hvad er der behov for en lovændring.
Seksuelt misbrug af børn er en forfærdelig forbrydelse, som i værste fald får konsekvenser for det misbrugte barn langt ind i voksenlivet.
Tilliden til andre lider et knæk, og det kan blive svært med nærhed og intimitet, og følelsen af, at barnet selv er skyld i det, der er sket, er en af de konsekvenser, vi ved børn hyppigt lider under, efter at de har været udsat for et seksuelt overgreb.
Derfor er det med stor tilfredshed, at vi giver vores opbakning til, at der indsættes en supplerende paragraf i straffeloven, således at fysisk og psykisk overlegenhed bliver en skærpende omstændighed.
Der er behov for en lovændring, fordi en gerningsmand i dag kan udnytte sin fysiske og psykiske overlegenhed til at få et barn til at underkaste sig overgrebet, uden at gerningsmanden har behov for at anvende fysisk vold eller trusler om vold, og derefter slippe billigere i straf, end hvis forbrydelsen havde været en voldtægt mod en voksen.
Der skal ikke være tvivl om, at Socialdemokraterne mener, at straffen i sådanne sager om samleje med børn ikke skal være lavere end for voldtægt mod en voksen.
Mange af vores børn færdes frit på internettet, de møder venner dér, lever et liv dér, som vel nok de færreste voksne helt kan sætte sig ind i.
Men det sker også, at de får farlige bekendtskaber, som især udsatte børn har en forhøjet risiko for at blive lokket til - netop venskabelige forhold.
I virkeligheden kan netbekendtskaber vise sig at være en voksen, som er på jagt efter et nemt bytte, og derfor skal vi lære vores børn meget, meget mere om nettet, hjælpe dem til at udvikle deres kritiske holdning, og vi skal holde et vågent øje med dem, men vi skal også sørge for at tilpasse loven, så voksne, der har fundet ud af at udnytte børn eksempelvis gennem internettet, kan retsforfølges.
Red Barnet beskriver i deres høringssvar i forbindelse med denne lovændring netop, hvordan sådanne groomingforløb er, hvor voksne målrettet henvender sig til børn, manipulerer med dem, bearbejder dem, forfører, presser og overtaler ofte flere ofre til at medvirke i seksuelt samkvem på den voksnes præmisser.
I sådanne forløb vil den voksne indlede et venskab og foretage en risikovurdering af sandsynligheden for at blive opdaget ved at udspørge barnet om forskellige ting.
Misbruget er altså planlagt og beregnende, men det er sygt, og der er ingen tvivl om, at sådanne krænkere skal behandles, men de skal også straffes, og her er vi meget tilfredse med, at straffen nu sidestilles med voldtægt af voksne.
Disse forbrydelser vil med dette lovforslag nu kunne straffes retfærdigt, for følelsesmæssig pression og manipulation fra en voksen skal ikke føre til, at ofrene på det nærmeste fremstår som medskyldige, for det er de ikke, og det vil ingen domstol herefter være i tvivl om, når dette lovforslag er blevet vedtaget.